PRAVNA ANALIZA – Radna verzija
Napomena: Ovo je radna verzija dokumenta koju ćemo dalje dopunjavati nakon dobijanja zvaničnog nacrta zakona od MUP-a.


OVO NIJE SREĐIVANJE ADRESA – OVO JE PITANJE PRAVA DIJASPORE
Javno obraćanje Vladi, Skupštini i Ministarstvu unutrašnjih poslova Crne Gore

Obraćam vam se kao diplomirani pravnik, državljanin Crne Gore i čovjek koji decenijama živi u dijaspori.

Pročitao sam važeći Zakon o registrima prebivališta i boravišta. Pratio sam ono što su Ministarstvo unutrašnjih poslova i predstavnici Vlade javno saopštili o pripremljenim izmjenama. Moj zaključak je jasan:

Nijedan tekst koji može dovesti do odjave prebivališta državljana Crne Gore ne smije biti usvojen dok se o njemu ne otvori potpuna, javna i neposredna rasprava sa dijasporom.

Ne poslije usvajanja.

Ne kada odluke već budu donesene.

Nego sada, dok je pitanje na stolu.

Ovo nije tehničko sređivanje registra. Prebivalište je neposredno povezano sa biračkim spiskom, a time i sa ostvarivanjem političkih prava. I CDT je upozorio da se predložene izmjene ne mogu posmatrati samo kao administrativno pitanje jer se njima, posredno, uređuje birački spisak i utiče na političku budućnost zemlje.

Zato ćemo govoriti direktno.

PRVO: ZAKON VEĆ PRIZNAJE DA DRŽAVLJANIN MOŽE IMATI PREBIVALIŠTE U CRNOJ GORI I BORAVITI U DRUGOJ DRŽAVI

Član 2 važećeg zakona izričito propisuje da registri obuhvataju i crnogorske državljane koji borave u drugoj državi.

Član 8 posebno uspostavlja evidenciju crnogorskih državljana koji imaju prebivalište u Crnoj Gori, a borave u inostranstvu.

Dakle, sam zakon priznaje dvije različite pravne činjenice:

prebivalište u Crnoj Gori i boravak u drugoj državi.

To znači da boravak u Americi, Njemačkoj, Luksemburgu, Švajcarskoj ili bilo kojoj drugoj državi ne može sam po sebi biti dovoljan dokaz da je građanin trajno napustio Crnu Goru i izgubio centar životnih aktivnosti u njoj.

Zato predlažem da se u zakon unese jasna zaštitna odredba:

Boravak, rad, školovanje, liječenje, posjedovanje stana, plaćanje poreza ili ostvarivanje drugog statusa u inostranstvu ne predstavljaju sami po sebi dokaz da je državljanin trajno napustio Crnu Goru niti osnov za odjavu njegovog prebivališta.

Bez ovakve odredbe ostavlja se previše prostora administraciji da o nečijem životu zaključuje na osnovu nepotpunih podataka.

To je neprihvatljivo.

DRUGO: OBAVEZA PRIJAVE BORAVKA DUŽEG OD 90 DANA VEĆ POSTOJI

Član 10 važećeg zakona već propisuje da je državljanin koji boravi izvan Crne Gore duže od 90 dana dužan da prijavi odlazak Ministarstvu ili diplomatsko-konzularnom predstavništvu, a nakon povratka prijavi povratak u roku od osam dana.

Član 36 za propuštanje ove obaveze predviđa novčanu kaznu od 200 do 1.000 eura.

Prema tome, nije tačno predstavljati prijavu boravka dužeg od 90 dana kao potpuno novo rješenje.

Ona već postoji.

Pravo pitanje je drugo:

Zašto postojeći sistem nije funkcionisao?

Jesu li građani bili dovoljno obaviješteni?

Jesu li diplomatsko-konzularna predstavništva omogućila jednostavnu prijavu?

Postoji li funkcionalan elektronski sistem?

Koliko je prijava primljeno?

Koliko je građana kažnjeno?

Koliko je postupaka pokrenuto?

Prije uvođenja strožih mjera država mora objasniti zašto nije obezbijedila efikasno sprovođenje postojećeg zakona.

Građani ne smiju plaćati cijenu neefikasnosti institucija.

Zato član 10 treba dopuniti ovako:

Prijava odlaska i povratka mora biti omogućena elektronskim putem, bez obaveze ličnog dolaska, kao i preko svakog diplomatsko-konzularnog predstavništva Crne Gore. Ministarstvo je dužno da građaninu bez odlaganja izda potvrdu o prijavi.

Dijaspora ne može zbog svakog administrativnog postupka putovati hiljadama kilometara.

Ako država traži obavezu, mora obezbijediti jednostavan način da se ta obaveza izvrši.

TREĆE: ČLAN 12 DANAS KAŽE „MOŽE“, A NE „MORA“

Ovo je srž problema.

Član 12 važećeg zakona propisuje:

Državljanin koji se iseljava iz Crne Gore da bi se nastanio u drugoj državi sa namjerom da u njoj stalno živi može odjaviti prebivalište.

Zakonodavac nije napisao „mora“.

Napisao je „može“.

U pravu jedna riječ može promijeniti cijeli položaj građanina.

Predstavnici Vlade sada javno govore o normiranju obavezne odjave prebivališta za državljane koji su trajno preselili centar životnih aktivnosti u inostranstvo. Takođe govore o širenju terenskih kontrola na sve slučajeve u kojima organ posumnja u tačnost registra.

Ako se riječ „može“ zamijeni riječju „dužan je“, to nije tehnička izmjena.

To je suštinska promjena položaja državljana.

Zato eventualna nova odredba ne smije glasiti samo:

„Državljanin koji se trajno iseli dužan je da odjavi prebivalište.“

Takva formulacija je preširoka i ostavlja otvoreno najvažnije pitanje:

Ko, na osnovu kojih dokaza i u kakvom postupku utvrđuje da se neko trajno iselio?

Predlažem da odredba glasi:

Državljanin se smatra trajno iseljenim samo ako je slobodno, izričito i nedvosmisleno izjavio da napušta Crnu Goru sa namjerom da trajno uspostavi centar životnih aktivnosti u drugoj državi, ili ako je ta činjenica utvrđena u pojedinačnom upravnom postupku na osnovu više međusobno povezanih i provjerljivih dokaza. Samo dugotrajno fizičko odsustvo iz Crne Gore nije dovoljan osnov za odjavu prebivališta.

To je pravno precizno.

Sve drugo otvara vrata proizvoljnosti.

ČETVRTO: NEMA ODJAVE PO AUTOMATIZMU

Nijedan državljanin ne smije saznati da je odjavljen tek kada pokuša da izvadi dokument, glasa, zaključi pravni posao ili ostvari neko drugo pravo.

Prije svake odjave po službenoj dužnosti mora postojati:

pisano obavještenje;
jasno navođenje razloga i dokaza;
pravo građanina da se izjasni;
dovoljan rok za odgovor;
pravo na punomoćnika;
pravo na žalbu;
sudska zaštita;
odlaganje izvršenja dok odluka ne postane konačna.

Zato u zakon treba unijeti:

Odjava prebivališta po službenoj dužnosti ne može se izvršiti bez prethodno sprovedenog upravnog postupka u kojem je državljaninu omogućeno da se izjasni o svim činjenicama i dokazima. Žalba protiv rješenja odlaže izvršenje do donošenja konačne odluke.

Bez toga nema pravne sigurnosti.

Postoji samo administrativna sila.

PETO: TERENSKA KONTROLA NE SMIJE POSTATI NEOGRANIČENA POLICIJSKA PROCJENA

Važeći članovi 15 i 15a uređuju terensku provjeru u određenim slučajevima sumnje u tačnost prijavljene adrese. Ministarstvo na osnovu izvještaja policije može odbiti prijavu ili donijeti rješenje o odjavi, uz mogućnost žalbe i upravnog spora.

Predstavnici Vlade najavljuju širenje terenskih kontrola na sve slučajeve sumnje u podatke registra.

Tu moramo biti kristalno jasni:

Sumnja nije dokaz.

To što policija nekoga nije zatekla na adresi određenog dana ne dokazuje da taj građanin nema prebivalište.

Ljudi rade.

Putovali su.

Borave kod djece.

Liječe se.

Dio godine provode u inostranstvu.

Kuća može biti zaključana mjesecima, a da i dalje predstavlja trajni porodični i životni centar građanina.

Zato zakon mora propisati:

Sama činjenica da građanin nije zatečen na prijavljenoj adresi ne predstavlja dovoljan dokaz da na toj adresi nema prebivalište. Terenska kontrola mora se ponoviti u različitim vremenskim periodima, a odluka se može zasnivati samo na cjelovito utvrđenom činjeničnom stanju.

Izvještaj policajca ne može sam po sebi biti presuda o nečijem životu.

ŠESTO: MORA SE PRECIZNO DEFINISATI „CENTAR ŽIVOTNIH AKTIVNOSTI“

Zakon definiše prebivalište kao mjesto u kojem se državljanin nastanio sa namjerom da stalno živi, koje predstavlja središte njegovih životnih aktivnosti i sa kojim ima trajnu povezanost.

Ali „centar životnih aktivnosti“ nije matematička formula.

Čovjek može:

raditi u New Yorku;
imati kuću i zemlju u Crnoj Gori;
izdržavati roditelje u Crnoj Gori;
provoditi nekoliko mjeseci godišnje u Crnoj Gori;
glasati i učestvovati u javnom životu;
planirati povratak nakon penzionisanja.

Gdje je njegov centar životnih aktivnosti?

To se ne može utvrđivati samo na osnovu broja dana provedenih u državi.

Zato zakon mora sadržati jasne kriterijume:

Pri utvrđivanju centra životnih aktivnosti cijene se porodične veze, imovina, dužina i kontinuitet boravka, profesionalne i ekonomske veze, mjesto ostvarivanja građanskih prava, namjera povratka i druge okolnosti. Nijedna okolnost pojedinačno ne može biti odlučujuća.

Bez ovih kriterijuma isti slučaj može u Podgorici biti riješen na jedan, a u Plavu, Rožajama ili Baru na drugi način.

To nije vladavina prava.

SEDMO: DRŽAVLJANSTVO I PREBIVALIŠTE JESU RAZLIČITI, ALI POSLJEDICE ODJAVE MORAJU BITI JAVNO OBJAŠNJENE

Predstavnici MUP-a saopštili su da izmjene neće uticati na crnogorsko državljanstvo i da privremeni boravak radi rada, školovanja, liječenja ili po drugom osnovu ne treba da dovede do brisanja iz registra prebivališta.

Dobro je da je to javno rečeno.

Ali usmeno obećanje nije pravna garancija.

Garancija mora stajati u zakonu.

Zato treba dodati:

Odjava prebivališta ne utiče na državljanstvo, pravo svojine, nasljeđivanje, ugovorna prava, pravo pristupa organima Crne Gore niti druga prava koja pripadaju državljaninu nezavisno od prebivališta.

Istovremeno, Vlada mora javno i precizno objasniti koja prava jesu neposredno vezana za prebivalište, a koja nijesu.

Ne može se građanima reći: „Nemate razloga za zabrinutost“, a da im se ne objasne sve pravne posljedice.

Građani imaju pravo na zakon.

Ne na uvjeravanje.

OSMO: BIRAČKO PRAVO NE SMIJE SE UREĐIVATI NA MALA VRATA

Ako će odjava prebivališta dovesti do brisanja iz biračkog spiska, onda se ovim zakonom suštinski utiče na politička prava državljana.

To se ne može sakriti iza izraza „ažuriranje evidencija“.

Možemo podržati tačan birački spisak.

Možemo podržati sprečavanje lažnih prijava i izbornog inženjeringa.

Ali ne možemo prihvatiti da se desetine hiljada ljudi tretiraju kao sumnjiva kategorija samo zato što žive van Crne Gore.

CDT je upozorio da priprema nacrta nije bila dovoljno transparentna, da nije jasno ko je učestvovao u radnoj grupi i da relevantni predstavnici civilnog društva nijesu bili uključeni.

Mi dodajemo:

Ni dijaspora nije bila ravnopravno uključena.

To je neprihvatljivo.

Ako država želi mijenjati biračko tijelo kroz promjene prebivališta, mora otvoreno reći:

koliko će ljudi biti obuhvaćeno;
koliko njih živi u dijaspori;
kako će odluke uticati na birački spisak;
koji pravni lijek postoji;
hoće li država istovremeno otvoriti pitanje glasanja državljana u inostranstvu.

Ne može se samo brisati postojeći model, a ne ponuditi demokratska alternativa.

DEVETO: JAVNA RASPRAVA SA DIJASPOROM MORA BITI OBAVEZNA

Nije dovoljno da Ministarstvo dijaspore održi jedan sastanak sa Ministarstvom unutrašnjih poslova.

Nije dovoljno ni jedno skupštinsko saslušanje.

Potrebne su javne rasprave u državama u kojima živi veliki broj naših državljana, kao i potpuno dostupne onlajn konsultacije.

U zakon ili prateću proceduru treba unijeti:

Prije utvrđivanja predloga zakona koji neposredno utiče na pravni položaj državljana u inostranstvu, nadležni organ dužan je organizovati posebne konsultacije sa dijasporom, objaviti nacrt, obrazloženje, procjenu posljedica i izvještaj o svim pristiglim primjedbama.

Za svaku primjedbu mora pisati:

prihvaćena;
djelimično prihvaćena;
odbijena;

i zašto.

To je transparentnost.

Sve ostalo je formalnost.

DESETO: OBJAVITE NACRT U CJELOSTI

Danas imamo dodatni problem.

Javnost govori o jednom nacrtu, predstavnici Vlade objašnjavaju njegova rješenja, CDT objavljuje komentare na njega, a kompletan tekst nije jednostavno i jasno dostupan građanima na jednom zvaničnom mjestu.

Istovremeno, na sajtu Vlade objavljen je kratak predlog od četiri člana koji se odnosi na druga, uglavnom terminološka pitanja i ne sadrži rješenja o kojima se vodi javna polemika. Taj dokument mijenja podatke u evidencijama i terminologiju povezanu sa bračnim, vanbračnim i istopolnim partnerstvima.

Zato od MUP-a i Skupštine zahtijevamo da odmah objave:

kompletan tekst nacrta dostavljenog Odboru;
obrazloženje svakog člana;
sastav radne grupe;
zapisnike ili zaključke radne grupe;
mišljenja institucija;
komentare zainteresovane javnosti;
procjenu uticaja na dijasporu;
procjenu uticaja na birački spisak.

Ne može se voditi javna rasprava o dokumentu koji građani teško mogu pronaći.

To nije otvorena vlast.

NAŠI KONKRETNI ZAHTJEVI

Od Vlade, Skupštine i Ministarstva unutrašnjih poslova zahtijevamo:

Prvo: da se nacrt u cjelini odmah objavi na zvaničnim stranicama.

Drugo: da se obustavi dalje odlučivanje dok se ne sprovede stvarna javna rasprava.

Treće: da se organizuju posebne konsultacije sa dijasporom u Sjedinjenim Američkim Državama, Kanadi, Luksemburgu, Njemačkoj, Švajcarskoj, državama regiona i drugim zemljama.

Četvrto: da se u radnu grupu uključe pravnici i legitimni predstavnici dijaspore.

Peto: da se precizno definiše centar životnih aktivnosti.

Šesto: da se zabrani automatska odjava prebivališta.

Sedmo: da se samo odsustvo sa adrese ili boravak u inostranstvu ne smatra dovoljnim dokazom trajnog iseljenja.

Osmo: da se garantuju prethodno obavještenje, izjašnjenje, žalba, sudska zaštita i odlaganje izvršenja odluke.

Deveto: da se jasno propiše da odjava prebivališta ne utiče na državljanstvo, imovinu, nasljeđivanje i prava koja pripadaju svakom državljaninu.

Deseto: da Vlada objavi tačnu procjenu broja ljudi koji bi mogli biti pogođeni i posljedice po birački spisak.

Jedanaesto: da se svim građanima u dijaspori omogući elektronsko podnošenje prijava, žalbi i dokumentacije.

Dvanaesto: da se istovremeno otvori ozbiljna rasprava o modelu ostvarivanja biračkog prava državljana Crne Gore koji zakonito žive u inostranstvu.

ZAVRŠNA PORUKA

Nemojte dijaspori govoriti da nema razloga za zabrinutost.

Dajte joj tekst zakona.

Dajte joj pravne garancije.

Dajte joj mjesto za stolom.

Mi ne sporimo pravo države da zna ko stvarno živi u Crnoj Gori.

Ne sporimo pravo države da vodi tačne registre.

Ne branimo fiktivne adrese.

Ne branimo izborne zloupotrebe.

Ali nećemo prihvatiti da se pod izgovorom uređivanja registra otvori prostor za masovno, automatsko ili politički motivisano brisanje prebivališta državljana koji žive u dijaspori.

Nećemo prihvatiti da policijska sumnja zamijeni dokaz.

Nećemo prihvatiti da zatvorena vrata zamijene javnu raspravu.

Nećemo prihvatiti da se o pravima dijaspore pregovara bez dijaspore.

Crna Gora nije samo teritorija između svojih državnih granica.

Crna Gora su i njeni ljudi u New Yorku, Detroitu, Čikagu, Torontu, Luksemburgu, Berlinu, Cirihu, Sarajevu, Beogradu i širom svijeta.

Naše adrese mogu biti izvan Crne Gore.

Ali naše državljanstvo, porodične veze, imovina, uspomene i pripadnost ne prestaju prelaskom granice.

Zato poručujem:

Ne donosite zakon o nama bez nas.

Ne brišite ljude administrativnim potezom.

Ne pretvarajte dijasporu u problem biračkog spiska.

Objavite nacrt.

Otvorite raspravu.

Saslušajte dijasporu.

Ugradite pravne garancije.

Tek tada možemo govoriti o uređenom registru, pravednom zakonu i državi koja poštuje sve svoje državljane.

Ništa o dijaspori bez dijaspore.

Ismet Rastoder
diplomirani pravnik
Radio New York




